Slovenia 2003: Karmen - Nanana - Viisukuppila
Karmen - Nanana
Viesti Kirjoittaja Toni » 24 Huhti 2015, 16:12
Kappale: Nanana
Esittäjä: Karmen
Säveltäjä: Martin Štibernik
Sanoittaja: Karmen Stavec
Sijoitus: 23./26
Sanat: http://www.diggiloo.net/?2003si
Karsinnan tulos: http://natfinals.50webs.com/90s_00s/Slovenia2003.html
Karmen Stavec syntyi vuonna 1973 Länsi-Berliinissä slovenialaisille vanhemille. Lapsuutensa ja nuoruutensa hän vietti Saksassa, mutta lukio-opintojen jälkeen hän muutti perheineen Slovenian sydämeen, Domžalen pikkukaupunkiin. Sloveniassa hän opiskeli myös Ljubljanan yliopistossa germaanista filologiaa. Musiikkiura alkoi ysäridancen parissa "4 Fun" -duon jäsenenä. Soolouralle Karmen siirtyi vuonna 1998, jolloin hän osallistui ensimmäistä kertaa maansa euroviisukarsintaan yhdessä Patrik Greblon kanssa. Patrikilla ja Karmenilla oli kotiin tuomisina tyydyttävä seitsemäs sija. Samana vuonna Karmen nähtiin myös ensimmäistä kertaa Euroviisujen kansainvälisessä loppukilpailussa, Slovenian Vili Resnikin taustakuorossa. Sittemmin hänestä on tullut vakikasvo myös Slovenian euroviisukarsinnoissa. Neljännellä yrityksellään irtosi lopulta edustuspaikka vuonna 2003.
Leppoisa kappale "Lep poletni dan" (Kaunis kesäpäivä) oli Karmenin kilpailukappale vuoden 2003 Slovenian euroviisukarsinnassa, EMA:ssa. Mukana kilpailussa oli mm. Nuša Derenda, jota vastaan Karmen oli kilpaillut jo pari vuotta aiemmin sijoittuen silloin kolmanneksi. Ensin 16 finalistin joukosta valittiin kolme superfinalistia puhelinäänestyksen ja kansainvälisen raadin voimin. Superfinalistien keskuudesta voittajan valitsivat slovenialaiset puhelinäänestäjät. Karmenin voitto oli ylivoimainen. Karmen keräsi 26 714 puhelinääntä, lähes tuplasti enemmän kuin toiseksi sijoittunut Nuša Derenda, joka sai 13 637 ääntä. Harmittoman hömppäpoppiksen säveltäjänä toimi Martin Štibernik ja sanat olivat Karmenin omasta kynästä, niin sloveeniksi kuin myöhemmin englanniksi. Englanninkielinen otsikko kuului mukaansatempaavan ytimekkäästi "Nanana".
Slovenialla kävi esiintymisnumeron arvonnassa tuuri. Maa nimittäin arvottiin esiintymään kaikkien aikojen suurimman euroviisufinaalin viimeisenä. "Nanana" oli kepeydessään ehkä jonkin sortin ennakkosuosikkikin, mutta lopullinen sijoitus jäi vaatimattomaksi. Reilusti pinkkiin pukeutunut Karmen oli laittanut tukan tyttömäisesti ponnarille ja ottanut mukaan pari niin pinkin kuin anilliinin sävyihinkin pukeutunutta vaaleaa kaunotarta. Taustakuorossa nähtiin puolestaan miehistä jämäkkyyttä. Karmen oli esiintyessään silmin nähden jännittynyt ja rennoksi ilakoinniksi tarkoitettu pepunpyörityskoreografia näytti lähinnä kiusalliselta. Slovenia onnistui miellyttämään esityksellään ja kappaleellaan ainoastaan entisen Jugoslavian maita, Bosniaa ja Kroatiaa, ja hädin tuskin niitäkään. Maan kaikkien aikojen huonoin sijoitus ei jäänyt kauaksi. Vain edellisvuoden kärkikolmikko pärjäsi Sloveniaa huonommin.
Karmen ei kuitenkaan viisukatastrofista täysin lannistunut, vaan jatkoi uraansa pienen hiljaiselon jälkeen. Vuonna 2008 hän teki paluun Slovenian tähtitaivaalle ja osallistuikin heti ensitöikseen vuoden 2009 Slovenian euroviisukarsintaan revanssi mielessään. Finaalisijoitus jäi kuitenkin vaatimattomaksi. Tällä vuosikymmenellä Karmenista on kuultu harvemmin, mutta monet hänen menestyskautensa hiteistä jäivät elämään sloveenien mieliin.
Slovenian karsintaa 2003
Nuša Derenda - Prvic in zadnjic
Alenka Godec - Poglej me v oči
Karmen Stavec - Lep poletni dan (Nananan video sloveniaksi)
Aiemmin Viisulassa: Slovenia 1998: Vili Resnik - Naj bogovi slišijo (Karmen kuorossa)
Re: Slovenia 2003: Karmen - Nanana
Viesti Kirjoittaja jee euroviisut » 24 Huhti 2015, 16:28
Onhan tämä ihan hassunhauska kevyt rallattelu. Ei mikään huippu, mutta kolmonen kuitenkin.
Viesti Kirjoittaja klaus-12 » 24 Huhti 2015, 17:01
Iloinen rallatus, Slovenian parhaita. Kolme tähteä
Viesti Kirjoittaja TomppaJr » 24 Huhti 2015, 17:06
Tää on niin ihana. Hävettää pitää tätä viidessä tähdessä, mutta ei voi muutakaan. Niin hyväntuulinen ja tarttuva rallatus, että!
Viesti Kirjoittaja Serduchka » 24 Huhti 2015, 19:50
Ihastuttava pop-hömppä.
Viesti Kirjoittaja UFOPOLI » 24 Huhti 2015, 22:06
Tämä oli aikanaan vuosiykköseni; nykyään häviää ainakin Dimelle. Ja kyllähän Prvic in zadnjic olisi ollut parempi valinta. Joka tapauksessa edelleen viisi palloa.
Viesti Kirjoittaja Ihme_Mies » 25 Huhti 2015, 02:27
Tämä on niitä viisuja, jonka kohdalla tykkäämiseni saa useimpien lähipiiriläisteni kulmat kohoamaan! Mutta ei anneta sen haitata... Kun biisi toimii ja svengaa, niin se toimii ja svengaa. Neljä tähteä.
Viesti Kirjoittaja Terasbekoni » 25 Huhti 2015, 13:31
Joo elikkäs tosiaan minä en onnistu näkemään tässä mitään muuta kuin ärsyttävän renkutuksen, josta olen onnistunut vieläpä saamaan yliannostuksen, koska yhdessä vaiheessa tämä tuntui soivan koko ajan ESCRadiossa. Tyhjänpäiväistä jankkausta, joka ei tunnu loppuvan koskaan, ja sounditkin on jotenkin lapselliset. Livenä toimi kuitenkin yllättävän hyvin. Silti vain ykkönen tällä kertaa.
Viesti Kirjoittaja Elvis » 25 Huhti 2015, 21:56
Minusta ihan hauska hömppäbiisi.
Viesti Kirjoittaja Valkealalainen » 28 Huhti 2015, 11:47
Eipä ole järin kummoinen ralli, mutta ei tätä jaksa sentään inhotakaan.
Viesti Kirjoittaja Aintsu » 28 Huhti 2015, 15:41
UFOPOLI kirjoitti: Tämä oli aikanaan vuosiykköseni; nykyään häviää ainakin Dimelle
Luin: Dimalle.
Viesti Kirjoittaja Leonardo » 28 Huhti 2015, 20:32
Tämä on kappale, josta en koskaan sen kuullessani muista, että se on slovenialainen, vaan luulen sitä aina joksikin tyypillisen tyhjänpäiväiseksi brittirenkutukseksi. Eipä siis kovin hyvää vaikutelmaa tai tunnemaailmaa anna minulle. ESC Radio tosiaan soitti jossain vaiheessa tätä ihan liikaa.
Viesti Kirjoittaja Leo » 02 Touko 2015, 20:21
Pinkkiä huttua ja hömppää koko kolmen minuutin edestä. En havainnut pahempaa jännitystäkään. Tarttuva rallatus saa hyvälle tuulelle. Jäipä alas tämän loppusijoitus. Heh: annan nelosen, heikon, mutta nelosen kumminkin .
Viesti Kirjoittaja akuankka13 » 06 Touko 2015, 15:22
Sympaattista ja harmitonta purkkapoppia, mutta muistelin tämän olleen parempikin. Heikot kolme tähteä.